By Pat Azzopardi Preziosi: Rajt dan ir-ritratt u rġajt bdejt nibki. Bkejt it-tfulija li nsterqet lil dawn it-tliet subien li kellhom jgħixu bil-ħsieb li lil ommhom jobogħduha, waqqgħuha għaż-żufjett, u gidbu fuqha. Bkejt għaliex dawn it-tliet subien ma setgħux jitħabbu wisq mal-annimali għeżież tagħhom, għax kull darba kienu jivvalenawhomlhom jew iħanxrulhom għonqhom. Bkejt għall-ġenituri tagħha, għal ħutha, għal żewġha u għall-familja estiża tagħha, li kellhom jgħaddu martirju għal iktar minn 30 sena jisimgħu u jaqraw dwar din l-għażiża tagħhom, u jaraw kif kienet tiġi trattata mill-kompatrijotti tagħha stess. Għadni nibki għalihom. Meta dawk li kkummissjonaw dan il-qtil waħxi jintefgħu f'qiegħ ta' ċella, forsi mbagħad inkun nista' niftakar u ma nibkix daqstant. Nibki għall-familtha, li jridu jgħixu l-bqija ta' għomorhom bil-piena li l-għażiża tagħhom ħaduhielhom bl-iktar mod faħxi. Qaddisa ma kinitx, u kif ma kinitx. Ħadd minna mhu qaddis. Kieku kont flokha però, li kieku kelli nsofri mill-attakki ħorox u bla waqfien li għaddiet minnhom hi, kont inkun morra iżjed u lsieni kien iniggeż saħansitra iktar, . It-tmeninijiet! Xi żmien ta' taqlib dak! Niftakru sew. Niftakar il-kitbiet ta' Daphne dak iż-żmien u l-ammirazzjoni bla qies lejn il-patrijottiżmu tagħha. Kont, u għadni nammiraha. Kemm kont nixtieq kelli l-istonku li nsemma' leħni b'mod daqshekk miftuħ. Imma kont beżżiegħa. Kont beżżiegħa minn dak iż-żmien sas-16 t'Ottubru 2017. Kienet il-mewt tagħha li mbuttatni biex nibda ngħix skont kliem Paolo Borsellino: "Min jibża' jmut kuljum, min ma jibżax imut darba biss... Is-silenzju huwa mafja!" Nibki għal pajjiżi, meta narah mimli b'tant ċittadini qalbhom iebsa, kiefra, li jbatu biex iħobbu, egoisti u mimlijin regħba. Iżda jien Kristjana, u nemmnu l-kliem li nsibu fi Ġwanni 12, 24: "Tassew, tassew ngħidilkom, jekk il-ħabba tal-qamħ ma taqax fl-art u tmut, hi tibqa' weħidha; imma jekk tmut, tagħmel ħafna frott". Bħalissa għaddejjin mill-iktar ġimgħa importanti għalina l-Kristjani li nemmnu. Jien nemmen bis-sħiħ li l-mewt ta' Daphne ma kinitx għalxejn. Nemmen li l-pajjiż li tant kien għażiż għaliha – għażiż iktar minn ħajjitha stess – dalwaqt iqum fuq saqajh, u fl-aħħar se togħla l-mewġa ta' appoġġ favur is-Sewwa. Previous: Ali Sadr m'huwiex xi Oskar Schindler Next: MEPs lill-Bank Ċentrali Ewropew: Agħlaq lill-Pilatus! window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
GUEST POST: Resqin lejn 6 xhur